**กสอ. ลงพื้นที่เชียงใหม่​ ติดตามการให้คำปรึกษา​แนะนำของทีมที่ปรึกษา พร้อมย้ำเดินหน้าเพิ่มประสิทธิภาพ​ SMEs​ สู่​ 4.0**

จ.เชียงใหม่​ 3​ กันยายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วย นายเจตนิพิฐ​ รอดภัย​ เลขานุการกรม​ นายสุรพล​ ปลื้มใจ​ ผู้อำนวยการศูนย์ส่งเสริมอุตสาหกรรมภาคที่​ 1​ จ.เชียงใหม่​ และนางสุชาดา​ โพธิ์เจริญ​ นักวิเคราะห์นโยบายและแผนเชี่ยวชาญ กรมส่งเสริมอุตสาหกรรม (กสอ.) เข้าตรวจประเมินการดำเนินงานให้คำปรึกษาแนะนำเชิงลึกของทีมที่ปรึกษามหาวิทยาลัยมหิดล​ แก่ บริษัท​ สยามศิลาดล​พอตเทอรี่​ จำกัด อ.สันกำแพง​ จ.เชียงใหม่​ ภายใต้โครงการกิจกรรมการผลักดันให้เกิดการปรับเปลี่ยนกระบวนการผลิตที่มีประสิทธิภาพและพร้อมเข้าสู่เซรามิกสมัยใหม่​

สำหรับบริษัทดังกล่าว​ ก่อตั้งเมื่อปีก่อน​ 2519 เป็นผู้ผลิตเครื่องปั้นดินเผาในรูปแบบผลิตภัณฑ์เคลือบแบบศิลาดล​ อาทิ​ ของใช้บนโต๊ะอาหาร​ ชุดชา​กาแฟ​ เครื่องประดับตกแต่ง​ เป็นต้น​ ทั้งนี้​ ทีมที่ปรึกษาได้เข้ามาให้คำแนะนำการปรับปรุงเตาเผา​ที่หลังจากใช้งานมาเป็นเวลานานจะเกิดการฉีกขาด​ และแตกร้าวของฉนวนที่อยู่ภายในเตาเผาทำให้สูญเสียความร้อน​จากการรั่วซึม ซึ่งหากดำเนินการปรับปรุงแก้ไขและเพิ่มประสิทธิภาพแล้วจะทำให้สามารถลดต้นทุนการผลิตได้​กว่า​ 100,000 บาท​ต่อปี ต่อ​ 1​ เตาเผา ​### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว